In Joh.12:31 het Jesus die volgende aan Sy dissipels oor Sy komende kruisiging gesê ~ Nou kom die oordeel oor hierdie wêreld; nou sal die owerste van hierdie wêreld uitgegooi word buitentoe. In Johannes Calvyn se kommentaar oor hierdie gedeelte sê hy die volgende (ek haal aan in Engels): As if He had already finished the fight, the Lord now rejoices as the Victor, not only over fear but also over death... And although Christ had already begun to set up the kingdom of God, it was His death that was the true beginning of a properly-ordered state and the complete restoration of the world. Calvyn het onwrikbaar geglo dat die kruisgebeure, die aanvang van die hervorming en herstel van die wêreld was. Hy het dus geglo dat die kruis die beginpunt was van die herstel van die verhouding tussen die mens en God. Hierdie is dan ook deurgaans die onderliggende tema van Openbaring. Hierdie brief van Johannes is dus nie een of ander mistiese geskrif wat ons allerlei leidrade gee sodat ons die toekoms kan ontrafel nie. Nee, hierdie profesie is primêr vir ons gegee, sodat ons die Persoon van Jesus Christus beter kan leer ken en kan sien hoe dat Hy Sy koninkryk deur die kerk, vestig in hierdie wêreld.
Die Openbaring aan Johannes – B02 (“Christus die Vegter”)
Soos so dikwels in die Openbaringbrief, moet ons besef dat nie alle gebeure altyd streng volgens tyd- of chronologiese volgorde weergegee word nie. Ook is dit die geval met Openb.12:7-12 waarna ons vandag gaan kyk. Die eerste 6 verse waarna ons die vorige keer gekyk het, het vir ons ’n kykie gegee in die konflik waarin die kerk haarself bevind en steeds sal bevind, tot en met Christus weer kom en hierdie heilige oorlog word in drie gedeeltes in Openbaring 12 uiteengesit:
- Die vrou (12:1-6);
- Die vegter (12:7-12);
- Die oorlog (12:13-17).
Ons gaan dan vanoggend kyk na die tweede gedeelte van die konflik waarin die Kerk haarself bevind, nl. die vegter. Die verse tussen die vrou en die oorlog (12:7-12), verduidelik aan ons waarom daar soveel teenkanting en haat in vv.1-6 en 13-17 is. Dit is asof Johannes sê: Laat my net eers gou toe om ’n bietjie meer agtergrond te gee ten einde 12:1-6 en 13-17, beter te verstaan...
Die Openbaring is in twee gedeeltes verdeel en ons gaan vanoggend begin kyk na die tweede gedeelte van hierdie wonderlike boek.
Die eerste elf hoofstukke van Openbaring het vir ons die oorwinning van Jesus Christus aangetoon deur Sy oordeel oor Jerusalem in 70 n.C. Dit was die einde van die “Joodse-era” of te wel die ou verbond. 70 n.C. kondig vir ons die volle instelling, of “lansering” van die nuwe verbond aan. Vanaf die dertiende hoofstuk en verder aan, sien ons die oorwinning van die kerk van Christus (wat natuurlik die direkte gevolg is van Christus se oorwinning aan die kruis en Sy opstanding). Die eerste gedeelte handel oor die verwoesting van die tempel en Jerusalem; die tweede gedeelte handel oor die totstandkoming van die nuwe Jerusalem – die kerk van die Here Jesus Christus. Dit is egter belangrik om daarop te let, dat beide gedeeltes handel oor God se getrouheid aan Sy verbond.
Dit is ook belangrik om daarop te let dat die ou verbond nie gekanselleer is en toe is ’n nuwe verbond daargestel nie. Wat gebeur het, is dat Israel die verbond verbreek het. God se verbond was ’n tweeledige verbond:
· Indien Israel God gehoorsaam, sou God hulle seën.
· Indien hulle die verbond minag, sou hulle deur God vervloek wees (Lev.26, 28).
God het dus nooit Sy verbond met Israel verbreek nie – húlle het die verbond self verbreek, terwyl hulle geweet het wat die gevolge daarvan sou wees. God is altyd getrou aan Sy verbond en dit is die hooftema van Openbaring.
In “ge-toebroodjie” tussen hierdie gedeeltes (1-11) en die res van Openbaring (13-22), vind ons Openb.12 – dit dien as ’n oorgang tussen die twee gedeeltes:
· Hierdie hoofstuk verskaf aan ons die agtergrond vir die hele profesie.
· Hierdie hoofstuk toon ook aan ons hoe dat God Sy nuwe verbond deur Christus tot stand bring, ten spyte van die feit dat die satan sy uiterste bes doen om God se plan in die wiele te ry.
· Dit gee voorts vir ons ’n kykie in die konflik waarin die kerk haarself bevind en steeds sal bevind, tot en met Christus weer kom en hierdie heilige oorlog word in drie gedeeltes in Openbaring 12 uiteengesit (ons gaan vanoggend net na die eerste gedeelte kyk):
Deurgaans deur hierdie heilige oorlog sien ons die pragtige en bemoedigende waarheid dat Christus en Sy kerk die uiteindelike oorwinning oor die saad van die slang van hierdie wêreld behaal.